SK Úradný vestník Európskej únie L 86/28

VYKONÁVACIE ROZHODNUTIE KOMISIE

z 22. marca 2013

o finančnej pomoci Únie pre referenčné laboratóriá Európskej únie na rok 2013

[oznámené pod číslom C(2013) 1628]

(Iba anglické, dánske, francúzske, holandské, nemecké, španielske, švédske a talianske znenie je autentické)

(2013/155/EÚ)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho článok 31 ods. 2,

so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (2), a najmä na jeho článok 32 ods. 7,

keďže:

(1) Vo vykonávacom nariadení Komisie (EÚ) č. 926/2011 z 12. septembra 2011 na účely rozhodnutia Rady 2009/470/ES, pokiaľ ide o finančnú pomoc Únie pre referenčné laboratóriá EÚ pre krmivá a potraviny a odvetvie zdravia zvierat (3), sa stanovuje, že finančná pomoc Únie sa má poskytnúť pod podmienkou, že sa schválené pracovné programy účinne realizujú a že príjemcovia poskytujú všetky potrebné informácie v rámci určitých časových lehôt.

(2) Útvary Komisie posúdili a schválili pracovné programy a príslušné odhady rozpočtu, ktoré v roku 2012 predložili referenčné laboratóriá Európskej únie na rok 2013.

(3) Keďže sa pracovné programy vykonávajú od 1. januára 2013, toto vykonávacie rozhodnutie by sa malo uplatňovať od 1. januára 2013.

(4) Finančná pomoc Únie by sa preto mala poskytnúť určeným referenčným laboratóriám EÚ s cieľom spolufinancovať ich činnosti spojené s výkonom úloh a povinností stanovených v článku 32 nariadenia (ES) č. 882/2004. V súlade s vykonávacie nariadením (EÚ) č. 926/2011 by sa finančná pomoc Únie mala poskytnúť vo výške 100 % oprávnených nákladov.

(5) Vo vykonávacom nariadení Komisie (EÚ) č. 135/2013 (4) sa stanovujú pravidlá oprávnenosti týkajúce sa seminárov organizovaných referenčnými laboratóriami EÚ. Takisto sa v ňom finančná pomoc obmedzuje na maximálne 32 účastníkov, 3 pozvaných rečníkov a 10 zástupcov tretích krajín na seminároch. Niektorým referenčným laboratóriám Európskej únie, ktoré v záujme dosiahnutia čo najlepších výsledkov svojich seminárov potrebujú podporu na zabezpečenie účasti viac ako 32 účastníkov, by sa mali udeliť výnimky z tohto obmedzenia. Výnimky možno získať v prípade, že referenčné laboratórium EÚ povedie a zorganizuje seminár s iným referenčným laboratóriom Európskej únie.

(6) V prípade šiestich referenčných laboratórií EÚ určených v rámci Spoločného výskumného centra je vzťah stanovený v každoročnej administratívnej dohode podloženej pracovným programom a jeho rozpočtom, keďže Spoločné výskumné centrum, ako aj Generálne riaditeľstvo pre zdravie a spotrebiteľov sú útvarmi Komisie.

(7) V súlade s článkom 3 ods. 2 písm. a) nariadenia Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (5) sa programy zamerané na eradikáciu a kontrolu nákaz zvierat (veterinárne opatrenia) financujú z Európskeho poľnohospodárskeho a záručného fondu (EPZF). V druhom odseku článku 13 uvedeného nariadenia sa stanovuje, že v riadne odôvodnených výnimočných prípadoch sa výdavky týkajúce sa administratívnych a personálnych nákladov vzniknuté členským štátom a prijímateľom pomoci z EPZF v rámci opatrení a programov, ktoré patria do pôsobnosti rozhodnutia Rady 90/424/EHS z 26. júna 1990 o výdavkoch na veterinárnom úseku (6), hradia z tohto fondu. Články 9, 36 a 37 nariadenia (ES) č. 1290/2005 sa uplatňujú na účely finančnej kontroly.

(8) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

Únia poskytuje finančnú pomoc referenčnému laboratóriu Laboratoire de sécurité des aliments (LSA), ktoré je súčasťou Agence nationale de sécurité sanitaire de l'alimentation, de l'environnement et du travail (ANSES), Maisons-Alfort, Francúzsko, na obdobie od 1. januára 2013 do 31. decembra 2013 na tieto činnosti:

a) výška finančnej pomoci na analýzu a testovanie mlieka a mliečnych výrobkov predstavuje maximálne 358 000 EUR;

b) výška finančnej pomoci na analýzu a testovanie baktérie Listeria moncytogenes predstavuje maximálne 440 000 EUR;

c) výška finančnej pomoci na analýzu a testovanie koagulázopozitívnych stafylokokov vrátane Staphylococcus aureus predstavuje maximálne 347 000 EUR.

Článok 2

Únia poskytuje finančnú pomoc referenčnému laboratóriu Rijksinstituut voor Volksgezondheid en Milieu (RIVM), Bilthoven, Holandsko, na analýzu a testovanie zoonóz (salmonely).

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 492 000 EUR.

Článok 3

Únia poskytuje finančnú pomoc referenčnému laboratóriu Laboratorio de Biotoxinas Marinas, Agencia Española de Seguridad Alimentaria y Nutrición (Ministerio de Sanidad y Política Social), Vigo, Španielsko, na monitorovanie morských biotoxínov.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 330 000 EUR.

Článok 4

Únia poskytuje finančnú pomoc referenčnému laboratóriu Centre for Environment, Fisheries and Aquaculture Science (CEFAS), Weymouth, Spojené kráľovstvo, na obdobie od 1. januára 2013 do 31. decembra 2013 na tieto činnosti:

a) výška finančnej pomoci na monitorovanie vírusovej a bakteriálnej kontaminácie lastúrnikov predstavuje maximálne 345 000 EUR;

b) výška finančnej pomoci v súvislosti s nákazami kôrovcov predstavuje maximálne 145 000 EUR.

Článok 5

Únia poskytuje finančnú pomoc referenčnému laboratóriu Istituto Superiore di Sanità (ISS), Rím, Taliansko, na obdobie od 1. januára 2013 do 31. decembra 2013 na tieto činnosti:

a) výška finančnej pomoci na analýzu a testovanie baktérie Escherichia Coli vrátane verotoxigenickej E. Coli (VTEC) predstavuje maximálne 326 000 EUR;

b) výška finančnej pomoci na analýzu a testovanie parazitov (najmä Trichinella, Echinococcus a Anisakis) predstavuje maximálne 374 000 EUR;

c) výška finančnej pomoci v súvislosti s rezíduami určitých látok uvedených v oddiele I bode 12 písm. d) prílohy VII k nariadeniu (ES) č. 882/2004 predstavuje maximálne 316 000 EUR.

Článok 6

Únia poskytuje finančnú pomoc referenčnému laboratóriu Statens Veterinärmedicinska Anstalt (SVA), Uppsala, Švédsko, na monitorovanie baktérie Campylobacter.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 395 000 EUR.

Článok 7

Únia poskytuje finančnú pomoc referenčnému laboratóriu Fødevareinstituttet, Danmarks Tekniske Universitet (DTU), Kodaň, Dánsko, na monitorovanie antimikrobiálnej rezistencie.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 530 000 EUR.

Článok 8

1. Únia poskytuje finančnú pomoc referenčnému laboratóriu Animal Health and Veterinary Laboratories Agency (ex-VLA), Addlestone, Spojené kráľovstvo, na monitorovanie prenosných spongiformných encefalopatií.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 495 000 EUR.

2. Odchylne od článku 1 ods. 4 vykonávacieho nariadenia (EÚ) č. 135/2013 je laboratórium uvedené v odseku 1 tohto článku oprávnené požadovať finančnú pomoc na zabezpečenie účasti viac ako 32 osôb na jednom z jeho seminárov.

Článok 9

Únia poskytuje finančnú pomoc referenčnému laboratóriu Centre Wallon de Recherches agronomiques (CRA-W), Gembloux, Belgicko, na analýzu a testovanie živočíšnych bielkovín v krmivách.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 530 000 EUR.

Článok 10

Únia poskytuje finančnú pomoc referenčnému laboratóriu Laboratoire de Fougères, ktoré je súčasťou L’Agence nationale de sécurité sanitaire de l’alimentation, de l’environnement et du travail (ANSES), Fougères, Francúzsko, v súvislosti s rezíduami určitých látok uvedených v oddiele I bode 12 písm. b) prílohy VII k nariadeniu (ES) č. 882/2004.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 500 000 EUR.

Článok 11

Únia poskytuje finančnú pomoc referenčnému laboratóriu Bundesamt für Verbraucherschutz und Lebensmittelsicherheit (BVL), Berlín, Nemecko, v súvislosti s rezíduami určitých látok uvedených v oddiele I bode 12 písm. c) prílohy VII k nariadeniu (ES) č. 882/2004.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 500 000 EUR.

Článok 12

Únia poskytuje finančnú pomoc referenčnému laboratóriu RIKILT – Institute for Food Safety, part of Wageningen University & Research Centre, Wageningen, Holandsko, v súvislosti s rezíduami určitých látok uvedených v oddiele I bode 12 písm. a) prílohy VII k nariadeniu (ES) č. 882/2004.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 500 000 EUR.

Článok 13

Únia poskytuje finančnú pomoc referenčnému laboratóriu Chemisches und Veterinäruntersuchungsamt (CVUA) Freiburg, Nemecko, na obdobie od 1. januára 2013 do 31. decembra 2013 na tieto činnosti:

a) výška finančnej pomoci na analýzu a testovanie rezíduí pesticídov v potravinách živočíšneho pôvodu a v komoditách s vysokým obsahom tuku predstavuje maximálne 234 000 EUR;

b) výška finančnej pomoci na analýzu a testovanie dioxínov a PCB v krmivách a potravinách predstavuje maximálne 510 000 EUR.

Článok 14

Únia poskytuje finančnú pomoc referenčnému laboratóriu Fødevareinstituttet, Danmarks Tekniske Universitet (DTU), Søborg, Dánsko, na analýzu a testovanie rezíduí pesticídov v obilninách a krmivách.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 200 000 EUR.

Článok 15

1. Únia poskytuje finančnú pomoc referenčnému laboratóriu Laboratorio Agrario de la Generalitat Valenciana (LAGV)/Grupo de Residuos de Plaguicidas de la Universidad de Almería (PRRG), Španielsko, na analýzu a testovanie rezíduí pesticídov v ovocí a zelenine vrátane komodít s vysokým obsahom vody a kyselín.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 538 000 EUR.

2. Odchylne od článku 1 ods. 4 vykonávacieho nariadenia (EÚ) č. 135/2013 je laboratórium uvedené v odseku 1 tohto článku oprávnené požadovať finančnú pomoc na zabezpečenie účasti viac ako 32 osôb na jednom z jeho seminárov.

Článok 16

Únia poskytuje finančnú pomoc referenčnému laboratóriu Chemisches und Veterinäruntersuchungsamt (CVUA) Stuttgart, Nemecko, na analýzu a testovanie rezíduí pesticídov metódami na stanovenie jednotlivých rezíduí.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 398 000 EUR.

Článok 17

Únia poskytuje finančnú pomoc referenčnému laboratóriu Laboratorio Central de Sanidad Animal de Algete, Algete (Madrid), Španielsko, v súvislosti s africkým morom koní.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 110 000 EUR.

Článok 18

Únia poskytuje finančnú pomoc referenčnému laboratóriu Animal Health and Veterinary Laboratories Agency (ex-VLA), New Haw, Weybridge, Spojené kráľovstvo, na obdobie od 1. januára 2013 do 31. decembra 2013 na tieto činnosti:

a) výška finančnej pomoci v súvislosti so pseudomorom hydiny predstavuje maximálne 98 000 EUR;

b) výška finančnej pomoci v súvislosti s vtáčou chrípkou predstavuje maximálne 425 000 EUR.

Článok 19

Únia poskytuje finančnú pomoc referenčnému laboratóriu Pirbright Institute (predtým AFRC Institute for Animal Health), Pirbright Laboratory, Pirbright, Spojené kráľovstvo, na obdobie od 1. januára 2013 do 31. decembra 2013 na tieto činnosti:

a) výška finančnej pomoci v súvislosti s vezikulárnou chorobou ošípaných predstavuje maximálne 75 000 EUR;

b) výška finančnej pomoci v súvislosti s katarálnou horúčkou oviec (modrý jazyk) predstavuje maximálne 240 000 EUR;

c) výška finančnej pomoci v súvislosti so slintačkou a krívačkou predstavuje maximálne 400 000 EUR.

Článok 20

Únia poskytuje finančnú pomoc referenčnému laboratóriu Technical University of Denmark, National Veterinary Institute, Department of Poultry, Fish and Fur Animals, Aarhus, Dánsko, v súvislosti s nákazami rýb.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 310 000 EUR.

Článok 21

Únia poskytuje finančnú pomoc referenčnému laboratóriu l’Institut français de recherche pour l'exploitation de la mer (Ifremer), La Tremblade, Francúzsko, v súvislosti s nákazami lastúrnikov.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 170 000 EUR.

Článok 22

Únia poskytuje finančnú pomoc referenčnému laboratóriu Institut für Virologie der Tierärztlichen Hochschule Hannover, Hannover, Nemecko, v súvislosti s klasickým morom ošípaných.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 333 000 EUR.

Článok 23

Únia poskytuje finančnú pomoc referenčnému laboratóriu Centro de Investigación en Sanidad Animal, Valdeolmos, Madrid, Španielsko, v súvislosti s africkým morom ošípaných.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 236 000 EUR.

Článok 24

Únia poskytuje finančnú pomoc referenčnému laboratóriu INTERBULL Centre, Department of Animal Breeding and Genetics – SLU, Swedish University of Agricultural Sciences, Uppsala, Švédsko, na spoluprácu pri zjednocovaní testovacích metód a posudzovania výsledkov čistokrvného plemenného hovädzieho dobytka.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 150 000 EUR.

Článok 25

Únia poskytuje finančnú pomoc referenčnému laboratóriu ANSES, Laboratoire de santé animale, Maisons-Alfort, Francúzsko, v súvislosti s brucelózou.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 285 000 EUR.

Článok 26

Únia poskytuje finančnú pomoc referenčnému laboratóriu ANSES, Laboratoire de santé animale, Maisons Alfort/Laboratoire de pathologie équine, Dozulé, Francúzsko, v súvislosti s nákazami koní okrem afrického moru koní.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 555 000 EUR.

Článok 27

Únia poskytuje finančnú pomoc referenčnému laboratóriu ANSES, Laboratoire de la rage et de la faune sauvage, Nancy, Francúzsko, v súvislosti s besnotou.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 282 000 EUR.

Článok 28

Únia poskytuje finančnú pomoc referenčnému laboratóriu Laboratorio de Vigilancia Veterinaria (VISAVET) na Facultad de Veterinaria, Universidad Complutense de Madrid, Madrid, Španielsko, v súvislosti s tuberkulózou.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 248 000 EUR.

Článok 29

Únia poskytuje finančnú pomoc referenčnému laboratóriu ANSES, Laboratoire de Sophia-Antipolis, Francúzsko, v súvislosti so zdravím včiel.

Výška tejto finančnej pomoci na obdobie od 1. januára 2013 do 31. decembra 2013 predstavuje maximálne 384 000 EUR.

Článok 30

Únia poskytuje finančnú pomoc referenčnému laboratóriu Joint Research Centre (Spoločné výskumné centrum) Európskej komisie, Geel, Belgicko, na obdobie od 1. januára 2013 do 31. decembra 2013 na tieto činnosti:

a) činnosti súvisiace s ťažkými kovmi v krmivách a potravinách; výška tejto finančnej pomoci predstavuje maximálne 261 000 EUR;

b) činnosti súvisiace s mykotoxínmi; výška tejto finančnej pomoci predstavuje maximálne 271 000 EUR;

c) činnosti súvisiace s polycyklickými aromatickými uhľovodíkmi (PAU); výška tejto finančnej pomoci predstavuje maximálne 269 000 EUR;

d) činnosti súvisiace s doplnkovými látkami určenými na používanie vo výžive zvierat; výška tejto finančnej pomoci predstavuje maximálne 71 000 EUR.

Článok 31

Únia poskytuje finančnú pomoc referenčnému laboratóriu Joint Research Centre (Spoločné výskumné centrum) Európskej komisie, Taliansko (ISPRA) na obdobie od 1. januára 2013 do 31. decembra 2013 na tieto činnosti:

a) činnosti súvisiace s materiálmi a časticami, ktoré sú v kontakte s potravinami; výška tejto finančnej pomoci predstavuje maximálne 341 000 EUR;

b) činnosti súvisiace s GMO; výška tejto finančnej pomoci predstavuje maximálne 472 000 EUR.

Článok 32

V súlade s vykonávacím nariadením (EÚ) č. 926/2011 sa finančná pomoc Únie uvedená v článkoch 1 až 31 poskytne vo výške 100 % oprávnených nákladov.

Článok 33

Toto rozhodnutie je určené laboratóriám uvedeným v prílohe.

V Bruseli 22. marca 2013 Za Komisiu Tonio BORG člen Komisie

(1) Ú. v. EÚ L 155, 18.6.2009, s. 30.

(2) Ú. v. EÚ L 165, 30.4.2004, s. 1.

(3) Ú. v. EÚ L 241, 17.9.2011, s. 2.

(4) Ú. v. EÚ L 46, 19.2.2013, s. 8.

(5) Ú. v. EÚ L 209, 11.8.2005, s. 1.

(6) Ú. v. ES L 224, 18.8.1990, s. 19.